En kvindelig billist endte i en meget kold og våd situation, da hun af ukendte årsager kørte i færgehavnen ved Amtoft. Det oplyser vagtchef ved Midt- og Vestjyllands Politi Jens Claumarch onsdag aften. - Kvinden kører i vandet, og bilen begynder straks at synke. Alarmcentralen taler i længere tid med kvinden, der fortæller, at hun ikke kan komme ud af bilen, og det sidste, de hører fra kvinden, er, at hun skriger, siger Jens Claumarch. Heldigvis lykkes det kvinden at redde sig selv ud af bilen ved at åbne bagklappen og kæmpe sig ud ad bilen. - Der blev sendt både helikopter og redningsbåde ud efter kvinden, men de første personer på stedet er faktisk vores patruljebil fra Mors, der tog færgen over til Amtoft. Her opdager de kvinden, der klamrer sig til kanten, og hiver hende op, siger Jens Clausmarch. Vagtchefen oplyser, at kvinden har det godt efter omstændighederne, men at hun fryser kraftigt efter at have ligget i det kolde vand, så hendes kropstemperatur er nået ned mellem de 33-35 grader. Politiet ved endnu intet om årsagen til kvindens ulykke. Kvinden er lige nu på vej til hospitalet med ambulance.

Referat:
En kvinde er af ukendte årsager kørt i vandet ved Amtoft Færgehavn og reddede sig selv ud via bagklappen.